《赠天竺聪道人》
宋代·释道潜

完完明月珠，蓄彼万丈渊。径寸不可睹，馀辉媚清川。

道人实有道，胶口默不传。心闲气自和，眉宇常蔼然。

邦人昔致师，欲以居法筵。文移动帅府，礼数端亦虔。

冥鸿避网罗，矫翼从高骞。朅来灵山隅，圆蒲味深禅。

盛德不自显，与物同周旋。儿曹恃文采，毫末争丑妍。

相逢广坐间，肯顾斯人贤。茫茫大化中，浮名暂腥膻。

吾知道人意，反汝生哀怜。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。